Madonsela dra by tot #FeesMustFall-fondsThuli Madonsela. Foto: Werner Beukes/SAPA Madonsela het gaste by ŉ geldinsamelingsete ten bate van die IUA se United Communal Fund toegespreek en gesê onderwys is noodsaaklik vir die land se vooruitgang. “Solank daar ongeregtigheid êrens is, kan volhoubare vrede nêrens ervaar word nie. Onderwys is noodsaaklik om die grondwetlike droom van bevryde potensiaal en ŉ beter lewensgehalte vir almal te bereik,” het sy gesê. Madonsela het beloof om R15 000 by te dra en gesê deur by te dra tot die tersiêre onderrig van studente, dra ŉ mens ook by tot Suid-Afrika se toekoms aangesien die jongmense van vandag kan help om die probleme wat die land in die gesig staar op te los. Studente oor die hele Suid-Afrika het vandeesweek in opstand gekom ná ŉ aankondiging deur dr. Blade Nzimande, die minister van hoër onderwys, dat universiteite self kan besluit oor hul fooiverhogings vir 2017. Geweld het op verskeie kampusse uitgebreek, onder meer by die Universiteit van die Witwatersrand, die Universiteit van Pretoria, die Nelson Mandela Metropolitaanse Universiteit en die Universiteit van Kaapstad. Madonsela se kantoor het in ŉ verklaring gesê sy sal bydra tot die fonds omdat dit noodsaaklik is dat die korporatiewe sektor in die land betrokke raak om ŉ oplossing vir die probleem te vind. Sy het ŉ beroep op die sektor gedoen om ŉ fonds op die been te bring wat benut kan word om studente by te staan om hul tersiêre studie te voltooi. Die openbare beskermer sal intussen gebruik maak van die Corporate Social Initiative Fund wat sy ŉ paar jaar gelede begin het. Madonsela hoop haar bydrae tot die fonds sal ander sakelui aanmoedig om haar voorbeeld te volg en ook tot die fonds by te dra.